এক্সপ্রেস ট্রেনে ছিনতাই! বাধা দিতে গিয়ে হাত খোয়ালেন মহিলা যাত্রী

ওয়েব ডেস্ক: ট্রেনের ভেতর যাত্রীদের নিরাপত্তা নিয়ে আবারও উঠল প্রশ্ন। কারণ, ছিনতাইকারীদের কাজে বাধা দেওয়ায় এবার চলন্ত এক্সপ্রেস ট্রেন থেকে ফেলে দেওয়া হল এক মহিলা যাত্রীকে। রবিবার ঘটনাটি ঘটেছে হাওড়া–পুরী ধৌলি এক্সপ্রেসে (Howrah-Puri Dhauli Express)। ঘটনায় গুরুতর জখম হয়েছেন সরমা হাজরা নামের কলকাতার এক মহিলা যাত্রী। ঘটনায় তাঁর ডান হাতের অর্ধেক অংশ বিচ্ছিন্ন হয়ে যায়। বর্তমানে তিনি কলকাতার একটি হাসপাতালে আশঙ্কাজনক অবস্থায় চিকিৎসাধীন। এদিকে রেল পুলিশের (RPF) তৎপরতায় ধরা পড়ে দুই ছিনতাইকারী।

রেলপুলিশ ও স্থানীয় সূত্রে জানা গিয়েছে, বেহালার বাসিন্দা সরমা হাজরা ও তাঁর স্বামী রবিবার সকালে ধৌলি এক্সপ্রেসে ওঠেন। তাঁদের পরিকল্পনা ছিল খড়্গপুরে নেমে বিষ্ণুপুরগামী ট্রেনে ওঠার। দুপুরের দিকে ট্রেনটি পূর্ব মেদিনীপুরের কোলাঘাটের (Kolaghat) ভোগপুর স্টেশনের কাছাকাছি পৌঁছলে ছিনতাইয়ের (Robbery) ঘটনাটি ঘটে।

আরও পড়ুন: ধেয়ে আসছে ঘূর্ণিঝড়, তাণ্ডব চালাবে কোন কোন এলাকায়? দেখুন বিগ আপডেট

সে সময় সরমার স্বামী শৌচাগারে ছিলেন। এই সুযোগে দুই ছিনতাইকারী তাঁর ব্যাগ ছিনিয়ে নেওয়ার চেষ্টা করে। বাধা দিতে গেলে মহিলার গলার হার টেনে ছিনিয়ে নিতে উদ্যত হয় তারা। সরমা সর্বশক্তি দিয়ে প্রতিরোধ করলে দু’জন মিলে তাঁকে জোর করে ট্রেনের দরজার দিকে ঠেলে দেয়। এই ধস্তাধস্তির মধ্যেই তাঁর ডান হাত দরজায় আটকে যায় এবং কিছুক্ষণ ঝুলন্ত অবস্থায় থাকার পর হাতের অর্ধেক অংশ ট্রেনের ধাক্কায় বিচ্ছিন্ন হয়ে রেললাইনে পড়ে যায়।

চিৎকার শুনে রেললাইনের ধারে কাজ করতে থাকা কৃষক ও স্থানীয় যুবকেরা ছুটে আসেন। পরিস্থিতি বেগতিক দেখে দুই অভিযুক্ত ট্রেন থেকে লাফ দিয়ে পালানোর চেষ্টা করে। তবে দ্রুতই তাদের ধরে ফেলেন গ্রামের বাসিন্দারা। পরে আরপিএফ পৌঁছে দু’জনকে গ্রামবাসীদের হাত থেকে উদ্ধার করে আটক করে। ধৃত দুই অভিযুক্ত—সামসাদ মহম্মদ ও মহম্মদ ইমরান হাওড়ার বাসিন্দা বলে জানিয়েছে পুলিশ। পাঁশকুড়া জিআরপি থানায় এই ঘটনায় মামলা রুজু হয়েছে। সোমবার ধৃতদের তমলুক আদালতে হাজির করানো হবে।

এদিকে আহত সরমা হাজরাকে প্রথমে খড়্গপুর রেলওয়ে হাসপাতালে নিয়ে যাওয়া হয়। চিকিৎসকেরা তাঁর অবস্থা গুরুতর দেখে কলকাতায় পাঠানোর পরামর্শ দেন। রেল কর্তৃপক্ষ জানিয়েছেন, মহিলার চিকিৎসার সমস্ত ব্যয়ভার রেল দফতর (Indian Railways) বহন করবে।

দেখুন আরও খবর:

The post এক্সপ্রেস ট্রেনে ছিনতাই! বাধা দিতে গিয়ে হাত খোয়ালেন মহিলা যাত্রী first appeared on KolkataTV.